লখনউয়ের বাজি কারখানায় বড়সড় বিস্ফোরণ

ওয়েব ডেস্ক: লখনউ শহরে (Lucknow) বাজি কারখানায় বড়সড় বিস্ফোরণ।রবিবার আচমকা বিস্ফোরণের শব্দে কেঁপে ওঠে চারপাশ। মুহূর্তে আতঙ্ক ছড়িয়ে পড়ে এলাকা জুড়ে। ঘটনা লখনউয়ের গুড়াম্বা এলাকায়। ঘটনায় প্রাণ হারিয়েছেন ২ জন। আহত ৫ জন।

পুলিশ সূত্রে খবর, রবিবার দুপুর ১২টা নাগাদ আচমকা বিস্ফোরণের শব্দে কেঁপে ওঠে লখনউয়ের গুড়াম্বা এলাকা। ওই এলাকারই একটি বাড়িতে বাজি কারখানা চলত। রবিবার সেটিতেই বিস্ফোরণ ঘটে। মুহূর্তে আতঙ্ক ছড়িয়ে পড়ে এলাকা জুড়ে। বিস্ফোরণের তীব্রতা এতটাই ছিল যে আশেপাশের বেশ কিছু বাড়ি ক্ষতিগ্রস্ত হয়েছে। স্থানীয়দের এই ঘটনা নজরে আসতে প্রথমে তাঁরাই উদ্ধার কাজে এগিয়ে আসেন। তারপর ঘটনার খবর পেয়েই ঘটনাস্থলে ছুটে যায় পুলিশ ও স্থানীয় প্রশাসন। তাঁরা উদ্ধার কাজ শুরু করে। ঘটনাস্থল থেকে ধ্বংসস্তূপের নীচে চাপা পড়া থাকা ৫ আহতকে উদ্ধার করে হাসপাতালে নিয়ে যাওয়া হয়েছে।

পুলিশ সূত্রে আরও খবর, দুর্ঘটনায় ওই বাড়ির মালিকের স্ত্রীর মৃত্যু হয়েছে। আহত বাড়ির অন্যান্য সদস্যরা। ঘটনাস্থল পরিদর্শন করে জেলাশাসক জানিয়েছেন, এলাকার চারটি বাড়ি ক্ষতিগ্রস্ত হয়েছে। তবে কীভাবে এই দুর্ঘটনা ঘটল তা এখনও পর্যন্ত স্পষ্ট নয়। ঘটনার তদন্ত শুরু করেছে পুলিশ। দুর্ঘটনায় শোক প্রকাশ করেছেন উত্তরপ্রদেশের মুখ্যমন্ত্রী যোগী আদিত্যনাথ। জেলা প্রশাসনকে প্রয়োজনীয় ব্যবস্থা গ্রহণের নির্দেশ দিয়েছেন মুখ্যমন্ত্রী।